
ΕΛΛΗΝΙΚΗ ΔΗΜΟΚΡΑΤΙΑ

ΝΟΜΟΣ ΗΛΕΙΑΣ

ΔΗΜΟΣ ΠΥΡΓΟΥ

ΔΗΜΟΤΙΚΟ ΣΥΜΒΟΥΛΙΟ

Α Π Ο Σ Π Α Σ Μ Α

  
Από το πρακτικό της υπ’ αριθμ. 17ης (τακτικής) συνεδρίασης του Δημοτικού Συμβουλίου του Δήμου Πύργου

Αριθ. Αποφ. 344/2012
ΘΕΜΑ: Ανάκληση άδειας λειτουργίας καντίνας ιδιοκτησίας του κ. Ντεβενέζου Ελευθερίου του Χρήστου
    Στον Πύργο και στο Δημοτικό Κατάστημα σήμερα στις 10                                                                   του μηνός Σεπτεμβρίου, του έτους 2012, ημέρα Δευτέρα και ώρα 19.30 μ.μ. το Δημοτικό Συμβούλιο Πύργου, συνήλθε σε τακτική συνεδρίαση, κατόπιν της με αριθ. πρωτ. 39847/6-9-2012 έγγραφης πρόσκλησης του Προέδρου του κ. Ευσταθίου Καννή, που επιδόθηκε σε κάθε Δημοτικό Σύμβουλο χωριστά και στο Δήμαρχο, όπως προβλέπουν οι διατάξεις του άρθρου 67 του Ν. 3852/10 (ΦΕΚ Α΄87/7-6-2010).

    Παρόντος και του Δημάρχου κ. Μάκη Παρασκευόπουλου, o Πρόεδρος κήρυξε την έναρξη της συνεδρίασης, αφού προηγουμένως διαπίστωσε νόμιμη απαρτία, δεδομένου ότι σε σύνολο 33 μελών βρέθηκαν παρόντα 28 και ονομαστικά οι κ.κ:

ΠΑΡΟΝΤΕΣ: 

1. Καννής Ευστάθιος – Πρόεδρος, 2. Σεϊντής Βασίλειος – Αντιπρόεδρος, 3. Τζουανόπουλος Δημήτριος – Γραμματέας, 4. Καράμπελας Αντώνιος, 5. Παναγόπουλος Ιωάννης, 6. Παναγόπουλος Βασίλειος, 7. Αργυρόπουλος Ιωάννης του Γεωργίου, 8. Αριστειδόπουλος Χαράλαμπος, 9. Βαρελάς Ιωάννης, 10. Θεοδωρέλος – Χαρίτος Γεώργιος, 11. Δημουλιάς Λεωνίδας, 12. Κωνσταντόπουλος Σπυρίδων, 13. Φραγκαντώνης Παναγιώτης, 14. Μπίρμπας Κων/νος, 15. Ανδρικόπουλος Ανδρέας, 16. Ανδρικόπουλος Φώτης, 17. Αργυρόπουλος Ιωάννης του Παναγιώτη, 18. Μποσμής Κων/νος, 19. Ρωμαίος Στέφανος, 20. Λιατσής Γαβριήλ – Επικεφαλής της Μείζονος Μειοψηφίας, 21. Κουρμπανάς Γεώργιος, 22. Λιατσής Δημήτριος, 23. Γεράνιος Κων/νος, 24. Αγγελακοπούλου Ανδριάνα, 25. Γιάνναρος Χρήστος – Επικεφαλής της παράταξης «Λαϊκή Συσπείρωση» [προσήλθε στη συνεδρίαση στο 4ο θέμα της ημερήσιας διάταξης], 26. Καραμπέτσος Αθανάσιος, 27. Σεφερλής Ιωάννης – Επικεφαλής της παράταξης «Ανταρσία στο Δήμο Πύργου», 28. Σκαρτσιάρης Πάνος – ανεξάρτητος Δημοτικός Σύμβουλος.
ΑΠΟΝΤΕΣ:
1. Τζίνη Διονυσία, 2. Αντωνέλος Δημήτριος 3. Δημόπουλος Φώτης, 4. Ανδριόλας Γεώργιος, 5. Γιαννακούλιας Θεόδωρος, οι οποίοι δεν προσήλθαν, αν και η πρόσκληση τους επιδόθηκε νομίμως.
        Επίσης με την με αριθ. πρωτ. 39847/6-9-2012 έγγραφη πρόσκληση του Προέδρου του Δ.Σ, για το συγκεκριμένο θέμα προσκλήθηκε στη συνεδρίαση και ο Πρόεδρος της Δ.Κ Πύργου κ. Σπυρίδωνας Δαρζέντας, ο οποίος δεν προσήλθε, αν και κλήθηκε νόμιμα. 
        Στη συνεδρίαση για την τήρηση των πρακτικών παρίστατο  η υπάλληλος του Δήμου Π. Λιβέρη.
---------

Ακολούθως ο Πρόεδρος έθεσε υπόψη του Δημοτικού Συμβουλίου το 30ο (στ΄)  θέμα της ημερήσιας διάταξης με τίτλο: [Λήψη απόφασης για την ανάκληση ή μη της άδειας λειτουργίας καντίνας ιδιοκτησίας του κ. Ντεβενέζου Ελευθερίου του Χρήστου] και ανέφερε:

«Κατ’ εφαρμογή των διατάξεων του άρθρου 73 παρ.1 του ν. 3852/10, με την επιφύλαξη του άρθρου 83, η Επιτροπή Ποιότητας Ζωής είναι αρμόδια για την ανάκληση ή την οριστική αφαίρεση της άδειας ίδρυσης και λειτουργίας των καταστημάτων επιχειρήσεων και λοιπών εγκαταστάσεων και δραστηριοτήτων αρμοδιότητας του δήμου.


Ωστόσο η Ε.Π.Ζ, βάσει των διατάξεων του άρθρου 73 παρ. 4, με τις υπ’ αριθ. 117, 135 137 και 88/12 αποφάσεις της, έκρινε το θέμα της ανάκλησης της υπ’ αριθ. 24148/10-8-09άδειας λειτουργίας της καντίνας ιδιοκτησίας του κ. Ντεβενέζου Ελευθερίου του Χρήστου, ως ιδιαιτέρως σοβαρό και το παρέπεμψε στο δημοτικό συμβούλιο για τη λήψη σχετικής απόφασης.


Τα έγγραφα του φακέλου του εν λόγω καταστήματος έχουν ως εξής:
· Το υπ’ αριθ. 32896/14-10-2009 έγγραφο του Γραφείου Δ/κών Κυρώσεων το οποίο αναφέρει: «Κατόπιν του αριθ. 1020/13138/26-α/1-10-2009 εγγράφου του Α.Τ Πύργου, σύμφωνα με το οποίο: «... ο ιδιοκτήτης είχε τοποθετήσει έξωθεν της καντίνας έντεκα καρέκλες, ένα τραπέζι και τρία κομοδίνα, τα οποία χρησιμοποιούντο ως τραπέζια, καθώς και ένα ψυγείο με παγωτά που τα διέθετε προς πώληση τροποποιώντας έτσι την άδεια λειτουργίας του καταστήματος». Σύμφωνα  με το υπ’ αριθ. 6584/30-7-09 έγγραφο της Δ/νσης Υγείας και Πρόνοιας που αναφέρει ότι, όπως ορίζεται σαφώς στο υπ’ αριθ. πρωτ. 9003/25-11-1991 έγγραφο του Υπουργείου τους, κάθε παραβίαση της δυναμικότητας από τους νομείς των καταστημάτων, είτε αυτή συνίσταται στην αύξηση του αριθμού των καθισμάτων, είτε στην αφαίρεση μέρους ή όλων των καθισμάτων, με προφανή σκοπό την εξυπηρέτηση περισσότερων πελατών, αποτελεί ουσιώδη τροποποίηση των υγειονομικών όρων λειτουργίας αυτών, η οποία έχει σαν συνέπεια την επιδείνωση των συνθηκών λειτουργίας τους και όχι τη βελτίωσή τους, παρακαλούμε για την ανάκληση της αδείας λειτουργίας της ως άνω κινητής καντίνας».
· Τις υπ’ αριθ. 20Δ.Σ/3-2-10 και 35Δ.Σ/24-5-11  αιτήσεις του κ. Ε. Ντεβενέζου στις οποία αναφέρει ότι έχει προβεί στην τακτοποίηση των υγειονομικών παραβάσεων
· Το υπ’ αριθ. 46114/30-9-11 έγγραφο του Γραφείου Διοικητικών Κυρώσεως το οποίο διαβιβάζει:
Α. Την αριθ. 1020/13138/29-α/14-7-2011 υποβολή μήνυσης για παραβίαση των όρων της άδειας ίδρυσης και λειτουργίας του ανωτέρω καταστήματος, από το Α.Τ. Πύργου σύμφωνα με την οποία διαπιστώθηκε: «....να έχει τεθεί σε λειτουργία στερεοφωνικό μηχάνημα μεταδίδοντας μουσική άνευ αδείας μουσικών οργάνων από την αρμόδια αρχή. Ο ιδιοκτήτης της καντίνας α. είχε προβεί στην ανάπτυξη δεκατριών (13) καθισμάτων τραπεζιών μετά αντιστοίχων ομπρελών και ενός ψυγείου παγωτών στον εμπρόσθιο εξωτερικό χώρο της καντίνας επί μισθωμένου χώρου αιγιαλού – παραλίας, καθώς και στην επένδυση της καντίνας περιμετρικά με ξύλινες σανίδες και μεταλλική κεραμωτή στέγη με εμφάνιση οικίσκου καθ’ υπέρβαση της κατεχόμενης άδειας, τροποποιώντας ουσιωδώς τους υγειονομικούς όρους του καταστήματος β. δεν αναγραφόταν στο εξωτερικό μέρος του κινητού καταστήματος, ο αριθμός αδείας λειτουργίας ονοματεπώνυμο και η Δ/νση κατοικίας κατόχου, γ) ο ιδιοκτήτης είχε επιτρέψει την εργασία σε υπάλληλο ο οποίος στερείτο ατομικού βιβλιαρίου υγείας, δ) ο υπάλληλος δεν φορούσε κόσμια ενδυμασία με λευκή ή ανοιχτόχρωμη μπλούζα, ε) ο ιδιοκτήτης δεν είχε αναρτήσει σε εμφανές σημείο του καταστήματος και εντός υαλόφρακτου πλαισίου την άδεια λειτουργίας του καταστήματος». 
Β. Το αριθ. 1622/30-8-2011 έγγραφο του Τμήματος Περιβ/ντικης Υγιεινής της Δ/νσης Δημόσιας Υγιεινής και Κοινωνικής Μέριμνας για τροποποίηση των όρων της αριθ. 24931/13-8-2008 άδειας λειτουργίας της ανωτέρω κινητής καντίνας. Συγκεκριμένα υπάλληλοι της εν λόγω υπηρεσίας διαπίστωσαν ότι: «...έμπροσθεν της καντίνας να έχουν αναπτυχθεί είκοσι (20) καθίσματα και να έχει τοποθετηθεί ένα ψυγείο παγωτών. Οι ανωτέρω διαπιστώσεις δεν είναι σύμφωνες με το άρθρο 42 της Α1β/8577/83 Υγειονομικής Διάταξης και ως εκ τούτου αποτελούν τροποποίηση της χορηγηθείσας άδειας λειτουργίας..».
Γ. Την αριθ. 44544/20-9-2011 ειδοποίηση του Γραφείου Διοικητικών Κυρώσεων περί συμμόρφωσης της λειτουργίας της καντίνας, σύμφωνα με τους όρους της αδείας της,

Δ. Την εκ νέου με αριθ. 1020/13138/31α/20-9-2011 μήνυση του Α.Τ. Πύργου, για παράβαση των όρων λειτουργίας της. Συγκεκριμένα διαπιστώθηκε: «...α. ο ιδιοκτήτης να έχει προβεί στην ανάπτυξη έξωθεν της καντίνας και στο χώρο αιγιαλού – παραλίας δεκατριών (13) καθισμάτων – τραπεζιών μετά αντιστοίχων ομπρελών και ενός ψυγείου παγωτών καταλαμβάνοντας έκταση δημοσίου 190 τ.μ περίπου καθ’ υπέρβαση της εκμισθωθείσας έκτασης από το δήμο Πύργου των 70 τ.μ. και β. με την ανάπτυξη των ανωτέρω στον περιβάλλοντα χώρο της καντίνας, καθώς και με την επένδυση της καντίνας, περιμετρικά με ξύλινες σανίδες και μεταλλικής κεραμοσκεπής στέγης με εμφάνιση οικίσκου, προέβη στην ουσιώδη τροποποίηση των υγειονομικών όρων λειτουργίας του κινητού καταστήματος καθ’ υπέρβαση της κατεχόμενης αδείας».
- Το υπ’ αριθ. 35866/3-8-2012 έγγραφο του Γραφείου Διοικητικών Κυρώσεων με το οποίο διαβιβάζεται:

Α.  Το υπ’ αριθ. 2979/24-7-2012  έγγραφο Δ/νσης Δημόσιας Υγείας & Κοινωνικής Μέριμνας το οποίο αναφέρει ότι: «Αρμόδιοι υπάλληλοι της Υπηρεσίας μας πραγματοποίησαν αυτοψία στις 19-7-2012 στην παραλία Σπιάντζας του Δήμου Πύργου και συγκεκριμένα στο χώρο που είναι τοποθετημένη η κινητή καντίνα του Ντεβενέζου Ελευθερίου και διαπιστώθηκαν τα εξής:


1) Έμπροσθεν της καντίνας να έχει τοποθετηθεί ένα ψυγείο αναψυκτικών και   
ένα ψυγείο παγωτών


2) Να έχουν αναπτυχθεί δέκα (10) καθίσματα


3) Να χρησιμοποιούνται σκεύη πολλαπλής χρήσης

 Οι ανωτέρω διαπιστώσεις δεν είναι σύμφωνες με το άρθρο 42 της Α1Β/8577/83 Υγειονομικής  Διάταξης και ως εκ τούτου αποτελούν τροποποίηση της χορηγηθείσης άδειας λειτουργίας.

Για το λόγο αυτό πρέπει να εφαρμόσετε το άρθρο της Α1β/8577/83 Υγειονομικής Διάταξης».
Β. Την υπ’ αριθ. 1158/23-7-2012 Έκθεση Ελέγχου της Δημοτικής Αστυνομίας»  που αναγράφει: «Διαπιστώσαμε ότι η καντίνα λειτουργεί με την υπ’ αριθ. 24148/10-8-2009 άδεια.

Η κατάληψη του αμαξώματος της καντίνας είναι 4,40 . 2,70 =11,88m²

Η κατάληψη έμπροσθεν της καντίνας είναι 296m²

Συνολική κατάληψη Αιγιαλού –Παραλίας:296+11,88=307,88m²

O κ. Ντεβενέζος είναι κάτοχος συμφωνητικού εκμίσθωσης ακινήτου από 23-7-09 με το οποίο του παραχωρούνται 70m²

Mέσα στο χώρο των 296m² υπάρχουν τραπεζοκαθίσματα (11 καρέκλες και 4 μικρά τραπέζια παραλίας) 1 ψυγείο αναψυκτικών σε λειτουργία, 1 ψυγείο παγωτών εκτός χρήσης και ένα σε χρήση ομπρέλες και ξαπλώστρες».
Γ. Την υπ’ αριθ.1136/18-7-2012 Έκθεση Ελέγχου της Δημοτικής Αστυνομίας, που αναγράφει:

« ....Διαπιστώσαμε ότι 1) Η κατάληψη περιμετρικά της καντίνας είναι 4,40 · 2,70=11,88m² (αμάξωμα)

2) Ο χώρος με ομπρέλες και ξαπλώστρες είναι 18,50 · 15,20=281,20 τ.μ.

Συνολική κατάληψη Αιγιαλού-Παραλίας 11,88+281,20=293,08 τ.μ.

O κ. Ντεβενέζος είναι κάτοχος συμφωνητικού εκμίσθωσης ακινήτου από 23/07/2009 με το οποίο του παραχωρούνται 70 τ.μ.

Έμπροσθεν  της καντίνας υπάρχουν τρία τραπέζια τύπου καφενείου με δέκα καρέκλες τοποθετημένες περιμετρικά αυτών, τα τραπεζοκαθίσματα  αυτά σκιάζονται από οκτώ ομπρέλες θαλάσσης. Ακόμα υπάρχουν τοποθετημένα εξωτερικά πλησίον της καντίνας δύο ψυγεία  παγωτών και ένα ψυγείο αναψυκτικών Κατά παράβαση του αρθ. 07 της Αρ.1038460/2439/Β0010 ΚΥΑ/15-04-2009.

Τέλος η καθαριότητα του χώρου ήταν επαρκής και η απόσταση της καντίνας του  κ. Ντεβενέζου / από καταστήματα τουριστικού ενδιαφέροντος είναι 25 μέτρα».
· Το υπ’ αριθ. 36105/6-8-2012 έγγραφο του Γραφείου Διοικητικών Κυρώσεων με το οποίο διαβιβάζεται το υπ’ αριθ. 1020/13138/37-α/3-8-2012  το οποίο αναφέρει ότι: «Στο εξωτερικό μέρος της καντίνας δεν ανεγράφετο ο αριθ. αδείας και ονοματεπώνυμο ιδιοκτήτη καθώς και ήτο επενδυμένη περιμετρικά με ξύλινες σανίδες και μεταλλική σκεπή με εμφάνιση οικίσκου. Επίσης είχε τροποποιήσει τους όρους της υπ’ αριθ. 24148/10-8-2009 άδειας λειτουργίας, με την ανάπτυξη τριών (3) τραπεζιών και έντεκα  (11) καρεκλών έξωθεν και έμπροσθεν αυτής με περίκλειση του αυτού χώρου σε σχήμα  << Π >> διαστ. 3Χ3Χ8 μ. περίπου προσφέροντας σε έντεκα (11) πελάτες μπύρες και αναψυκτικά. Επίσης είχε τοποθετήσει έξωθεν της καντίνας ένα (1) ψυγείο για παγωτά και ένα (1) ψυγείο για αναψυκτικά. Επιπροσθέτως είχε θέσει σε λειτουργία στερεοφωνικό μηχάνημα με δύο (2) ηχεία, τα οποία ήτο στερεωμένα στον εξωτερικό χώρο της καντίνας μεταδίδοντας μουσική άνευ αδείας λειτουργίας μουσικών οργάνων».

Κατόπιν των ανωτέρω καλείται το Σώμα ν’ αποφασίσει επί της ανάκλησης της άδειας λειτουργίας καντίνας του κ. Ντεβενέζου Ελευθέριου του Χρήστου.

Το Δημοτικό Συμβούλιο Πύργου,

λαμβάνοντας υπόψη:

· τις διατάξεις του άρθρου 65, 73 παρ.1 και 4 του ν. 3852/10 «ΝΕΑ ΑΡΧΙΤΕΚΤΟΝΙΚΗ ΤΗΣ ΑΥΤΟΔΙΟΙΚΗΣΗΣ ΚΑΙ ΤΗΣ ΑΠΟΚΕΝΤΡΩΜΕΝΗΣ ΔΙΟΙΚΗΣΗΣ ΠΡΟΓΡΑΜΜΑ ΚΑΛΛΙΚΡΑΤΗΣ,
· Τις υπ’ αριθ. 117, 135,137 και 88/12 αποφάσεις της Επιτροπής Ποιότητας Ζωής, 
· Τα έγγραφα που προσκομίστηκαν σχετικά με το κατάστημα, μετά από διαλογική συζήτηση,

Ομόφωνα α π ο φ α σ ί ζ ε ι


Την ανάκληση της υπ’ 24148/10-8-09 άδειας λειτουργίας  καντίνας ιδιοκτησίας του κ. Ντεβενέζου Ελευθερίου του Χρήστου, που βρίσκεται στη Σπιάντζα της Δ.Κ Πύργου, με βάση τα έγγραφα που αναφέρονται στο σκεπτικό της απόφασης.

Οι Δημοτικοί Σύμβουλοι κ.κ Α.Καράμπελας, Γ. Θεοδωρέλος – Χαρίτος,  Σ. Κωνσταντόπουλος, Π. Φραγκαντώνης, Κ. Μπίρμπας,  Δ. Τζουανόπουλος, Α. Ανδρικόπουλος, Φ. Ανδρικόπουλος,  Ι. Αργυρόπουλος του Παναγιώτη, Γ. Λιατσής – Επικεφαλής Μείζονος Μειοψηφίας, Β. Σεϊντής, Γ. Κουρμπανάς, Κ. Γεράνιος, Δ. Λιατσής,  Α. Αγγελακοπούλου, Χ. Γιάνναρος , Α. Καραμπέτσος, Ι. Σεφερλής  και Π. Σκαρτσιάρης, είχαν αποχωρήσει απ’ τη συνεδρίαση.  

Η παρούσα απόφαση έλαβε αύξοντα αριθμό  344/2012.

Για το σκοπό αυτό συντάχθηκε το παρόν πρακτικό που υπογράφεται ως ακολούθως:   

Ο ΠΡΟΕΔΡΟΣ                           ΤΑ ΜΕΛΗ               Ο ΓΡΑΜΜΑΤΕΑΣ
  Ε. ΚΑΝΝΗΣ                                                         Δ. ΤΖΟΥΑΝΟΠΟΥΛΟΣ
Ακριβές Απόσπασμα

εκ των πρακτικών του Δ.Σ.

Πύργος 16 - 10- 2012
Ο ΔΗΜΑΡΧΟΣ
ΜΕΔ

